Verkalýðsfélag Hólmavíkur

Verkalýðsfélag Hólmavíkur var stofnað á Hólmavík árið 1934. Það mætti í fyrstu andstöðu ráðandi afla í þorpinu en vann að hagsmunum verkafólks og sjómanna á Hólmavík um áratuga skeið. Félagið gekk strax í upphafi í Alþýðusamband Íslands enda var Jón Sigurðsson erindreki sambandsins einn af frumkvöðlum að stofnun félagsins.  Félagið gekk síðar í Alþýðusamband Vestfjarða og sameinaðist öðrum félögum á Vestfjörðum árð 2002 í Verkalýðsfélag Vestfirðinga.

 Stofnun og starf 
Verkalýðsfélag Hólmavíkur var stofnað 8. mars 1934 á Klossastöðum, en svo nefndist braggabygging í eigu Kaupfélags Steingrímsfjarðar á Hólmavík. Fyrsti formaður félagsins var Guðmundur Jónsson og með honum í stjórn voru Þorkell Jónsson, Jón Ottósson, Magnea Guðmundsdóttir og Guðbjörn Bjarnason. Guðmundur var helsti hvatamaður að stofnun félagsins og gegndi formennsku í níu ár.

Kaupfélagið var lengi helsti atvinnurekandinn á Hólmavík. Á fundinum þegar félagsstofnunin var rædd stóð kaupfélagsstjórinn upp og taldi enga þörf á slíkum félagsskap þar á staðnum. Þegar hann yfirgaf fundinn gengu margir með honum á dyr. Eftir sátu þeir sem kjarkinn höfðu, aðeins 6 eða 7 menn. Fljótlega sneru ýmsir til baka aftur inn á fundinn og félagið var stofnað. Að fjórum árum liðnum voru félagsmenn orðnir 138.

Á stofnfund Verkalýðsfélagins var mættur Jón Sigurðsson erindreki Alþýðusambands Íslands og aðstoðaði hann við fæðingu þess. Á þessum árum ferðaðist Jón um landið í erindum Alþýðusambandsins og vann að stofnun verkalýðsfélaga innan vébanda þess. Félagið á Hólmavík var fyrsta verkefni hans, eftir að hann réðst til alþýðusamtakanna. Kommúnistar sem réðu mörgum félögum á Norðurlandi létu félög sem þeir stjórnuðu oft sniðganga sambandið, en héldu uppi eigin sambandi, Verklýðssambandi Norðurlands. Félagsmenn á Hólmavík samþykktu strax aðild að Alþýðusambandinu sem var veitt 7. júní sama ár.

 Til liðs við ASV 
Verkalýðsfélag Hólmavíkur gekk til liðs við Alþýðusamband Vestfjarða árið 1955 og stóð upp frá því að samningum á sjó og landi í samfloti við önnur félög á Vestfjörðum. Aukin útgerð og rækjuvinnsla varð til að styrkja byggð á Hólmavík undir lok tuttugustu aldar, ólíkt þróuninni á mörgum stöðum á Vestfjörðum. Verkalýðsfélag Hólmavíkur undir forystu Helga Ólafssonar frá árinu 1982 tók virkan þátt í samningagerð ASV. Félagið keypti hús undir starfsemi sína og opnaði skrifstofu árið 1985. Í kjölfarið óx virkni félagsins; haldið var upp á 1. maí ár hvert, félagið stóð fyrir námskeiðum af ýmsu tagi og þjónusta við félagsmenn jókst. Félagarnir á Hólmavík stóðu ásamt fjórum öðrum félögum innan ASV að sjö vikna verkfalli landverkafólks vorið 1997. Verkalýðsfélag Hólmavíkur var eitt af stofnfélögum Verkalýðsfélags Vestfirðinga árið 2002.

Heimild um Verkalýðsfélag Hólmavíkur

 Sigurður Pétursson. (2014). Vindur í seglum II. Saga Verkalýðshreyfingar á Vestfjörðum 2. bindi, Strandir og firðir 1931-1970.

Flokkur:Stéttarfélög á Vestfjörðum
Flokkur:Hólmavík